次韻楊宰花石綱遺石
作者：陳造
朝代：宋

paragraphs: 令君藻翰輩古先，脫口一可樂石刊。
盍令珥筆草大冊，底用韻語談槐安。
一詩爲弔湖邊石，深感崇寧全盛日。
玉燭叶和黄道明，天扶休運非人力。
豐碑端合頌虞周，遠來近悅絕嘆愁。
有君無臣古所恨，殲佞嬉笑乘膠舟。
鴆心飴口諛聖主，漕石移花閙南土。
玲瓏蒼石中路棄，不見姦憸歐刀死。
此心安得此石頑，感物抱恨甘終天。
平日志願裹馬革，杖扶鬻茹吾衰年。